Κανονισμός (ΕΚ) αριθ. 544/2004 της Επιτροπής

της 24ης Μαρτίου 2004

για τον καθορισμό μεταβατικών μέτρων που πρέπει να εγκριθούν λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας σε σχέση με το αποθεματικό που συγκεντρώνεται σύμφωνα με το άρθρο 14 του κανονισμού (ΕΚ) αριθ. 1520/2000

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 δεύτερο εδάφιο,

τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το άρθρο 8 παράγραφος 3 πρώτο εδάφιο και το άρθρο 16,

Εκτιμώντας τα ακόλουθα:

(1) Ο κανονισμός (ΕΚ) αριθ. 1520/2000 της Επιτροπής, της 13ης Ιουλίου 2000, για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης(3), όπως τροποποιήθηκε τελευταία από τον κανονισμό (ΕΚ) αριθ. 543/2004(4), ορίζει ότι, εκτός ορισμένων εξαιρέσεων, για τη χορήγηση επιστροφών κατά την εξαγωγή προϊόντων απαιτείται η προσκόμιση πιστοποιητικού επιστροφής. Τα εν λόγω πιστοποιητικά επιστροφής τίθενται στη διάθεση των οικονομικών φορέων σε έξι χρονικές περιόδους κατά τη διάρκεια της δημοσιονομικής περιόδου, ενώ για κάθε χρονική περίοδο ισχύουν προθεσμίες για την υποβολή αίτησης. Τα πιστοποιητικά επιστροφής εκδίδονται μόνο για αιτούντες που είναι εγκατεστημένοι στην Ευρωπαϊκή Ένωση.

(2) Με την ευκαιρία της προσεχούς προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, οι οικονομικοί φορείς στα εν λόγω νέα κράτη μέλη μπορούν να υποβάλλουν αιτήσεις κατά την περίοδο από την 1η έως τις 7 Μαΐου 2004 για πιστοποιητικά επιστροφής από την πέμπτη χρονική περίοδο που θα ισχύσουν προς χρήση από την 1η Ιουνίου 2004. Εντούτοις, οι φορείς αυτοί δεν θα έχουν πρόσβαση στα πιστοποιητικά επιστροφής που εκδίδονται από προηγούμενες χρονικές περιόδους και επομένως δεν θα έχουν πρόσβαση σε πιστοποιητικά επιστροφής που ισχύουν για χρήση κατά την περίοδο από την 1η έως τις 31 Μαΐου 2004.

(3) Για τις περιπτώσεις που οικονομικοί φορείς εγκατεστημένοι στα νέα κράτη μέλη δεν θα έχουν πρόσβαση σε πιστοποιητικά επιστροφής που ισχύουν την περίοδο από την 1η έως τις 31 Μαΐου 2004, πρέπει να εγκριθούν ειδικά προσωρινά μέτρα για την εξαίρεση των φορέων αυτών από την απαίτηση προσκόμισης πιστοποιητικού επιστροφής την περίοδο από την 1η έως τις 31 Μαΐου 2004.

(4) Συνεπώς, πρέπει να προβλεφθούν ορισμένες παρεκκλίσεις από το άρθρο 14 του κανονισμού (ΕΚ) αριθ. 1520/2000, ώστε οι οικονομικοί φορείς στα νέα κράτη μέλη να μπορέσουν, κατά την περίοδο από την 1η έως τις 31 Μαΐου 2004, να τύχουν της απαλλαγής που προβλέπεται στο άρθρο αυτό.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων σχετικά με τις συναλλαγές μεταποιημένων γεωργικών προϊόντων που δεν υπάγονται στο παράρτημα Ι της συνθήκης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Θεσπίζεται παρέκκλιση από το άρθρο 14 του κανονισμού (ΕΚ) αριθ. 1520/2000 για το δημοσιονομικό έτος που λήγει στις 15 Οκτωβρίου 2004 ως ακολούθως:

1. Το όριο του συνολικού αποθεματικού που αναφέρεται στην παράγραφο 1 πρώτο εδάφιο αυξάνεται σε 40 εκατομμύρια ευρώ.

2. Το καθορισμένο όριο των 75000 ευρώ που αναφέρεται στην παράγραφο 2 πρώτο εδάφιο δεν ισχύει για τις αιτήσεις από οικονομικούς φορείς που είναι εγκατεστημένοι στην Τσεχική Δημοκρατία, στην Εσθονία, στην Κύπρο, στη Λεττονία, στη Λιθουανία, στην Ουγγαρία, στη Μάλτα, στη Πολωνία, στη Σλοβενία ή στη Σλοβακία σε σχέση με εξαγωγές που πραγματοποιούνται την περίοδο από την 1η έως τις 31 Μαΐου 2004 προϊόντων που έχουν κατασκευαστεί ή συναρμολογηθεί στο κράτος μέλος στο οποίο είναι εγκατεστημένος ο οικονομικός φορέας.

3. Tο ποσό που αναφέρεται στην παράγραφο 3 δεύτερο εδάφιο αυξάνεται σε 30 εκατομμύρια ευρώ.

Άρθρο 2

Ο παρών κανονισμός αρχίζει να ισχύει την 1η Μαΐου 2004 και λήγει στις 16 Οκτωβρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Μαρτίου 2004.

Για την Επιτροπή

Erkki Liikanen

Μέλος της Επιτροπής

(1) ΕΕ L 318 της 20.12.1993, σ. 18.

(2) ΕΕ L 298 της 25.11.2000, σ. 5.

(3) ΕΕ L 177 της 15.7.2000, σ. 1.

(4) Βλέπε σελίδα 8 της παρούσας Επίσημης Εφημερίδας.